เกาะติดตัวเลขศก.ต่างประเทศ SET พรุ่งนี้ผันผวนแรงต่อ
บล.ซีไอเอ็มบี มองแนวโน้มวันพรุ่งนี้ (22 ม.ค.) ดัชนีจะยังเคลื่อนไหวในลักษณะเดียวกับวันนี้ และอาจสวิงแรงระหว่างวัน โดยหากตลาดเช้าเปิดบวก ช่วงบ่ายอาจพลิกเป็นลบ หรือหากตลาดเช้าเปิดลบ ช่วงบ่ายก็มีโอกาสพลิกเป็นบวก แต่โดยรวมคาดว่าจะแกว่งตัวในกรอบ 1,237-1,260 จุด แนะติดตามผลประชุม ECB, ตัวเลขเศรษฐกิจต่างประเทศ รวมทิศทางค่าเงินหยวน หากอ่อนค่าก็อาจทำให้เงินบาทอ่อนค่าตามไปด้วย ซึ่งจะหนุนให้นักลงทุนต่างชาติขายหุ้นออกมาได้
21 ม.ค. 2559

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทยมีความผันผวนอย่างมากในวันนี้ (21 ม.ค.) หลังได้รับปัจจัยภายนอกที่ตลาดหุ้นต่างประเทศค่อนข้างสวิงตัว โดยดัชนี SET ดีดตัวขึ้นในช่วงเช้าตามทิศทางตลาดหุ้นภูมิภาค และเมื่อตลาดภูมิภาคปรับลงในช่วงบ่ายจากความกังวลการชะลอตัวของเศรษฐกิจจีน และทิศทางราคาน้ำมัน จึงทำให้ตลาดบ้านเราปรับตัวลงตามไปด้วย
ขณะที่ยังไม่มีปัจจัยใหม่ที่มีน้ำหนักจะผลักดันให้ภาพรวมตลาดมีทิศทางชัดเจนมากนัก โดยยังเป็นลักษณะของ sideway เมื่อดัชนีดีดตัวขึ้นไปแรงก็จะมีแรงขายออกมา และเมื่อดัชนีปรับลดลงมาระดับหนึ่งก็จะมีแรงซื้อกลับเข้ามาเช่นกัน
อย่างไรก็ตาม ตลาดไม่ได้ให้น้ำหนักต่อการประชุมธนาคารกลางยุโรป (ECB) ในวันนี้มากนัก โดยคาดว่า ECB จะยังผ่อนคลายทางการเงินต่อไปเพื่อกระตุ้นเศรษฐกิจ ส่วนราคาน้ำมันที่ปรับลดลงก็จะกดกันหุ้นพลังงานต่อไปอีกระยะหนึ่ง แต่อาจมีผลไม่มากเหมือนที่ผ่านมา เพราะเมื่อราคาปรับลงไปมากแล้วก็จะเริ่มมีการซื้อกลับบ้าง ขณะที่การลงทุนในหุ้นขนาดเล็กต้องพิจารณาเป็นรายตัวที่มี performance แข็งแรง
ส่วนแนวโน้มวันพรุ่งนี้ (22 ม.ค.) มองว่าดัชนีจะยังเคลื่อนไหวในลักษณะเดียวกับวันนี้ และอาจสวิงแรงระหว่างวัน โดยหากตลาดเช้าเปิดบวก ช่วงบ่ายอาจพลิกเป็นลบ หรือหากตลาดเช้าเปิดลบ ช่วงบ่ายมีโอกาสพลิกเป็นบวก แต่โดยรวมคาดว่าจะแกว่งตัวในกรอบ 1,237-1,260 จุด แนะติดตามผลประชุม ECB, ตัวเลขเศรษฐกิจต่างประเทศ รวมทิศทางค่าเงินหยวน หากอ่อนค่าก็อาจทำให้เงินบาทอ่อนค่าตามไปด้วย ซึ่งจะหนุนให้นักลงทุนต่างชาติขายหุ้นออกมาได้
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 157.50 บาท ไม่เปลี่ยนแปลง
KBANK ปิดที่ 162.50 บาท เพิ่มขึ้น 2.50 บาท
PTT ปิดที่ 204.00 บาท เพิ่มขึ้น 4.00 บาท
SCC ปิดที่ 402.00 บาท ลดลง 6.00 บาท
JAS ปิดที่ 2.90 บาท ลดลง 0.10 บาท
 
ที่มา: สำนักข่าวอินโฟเควสท์